เปิดงาน "พาณิชย์ Fruit Festival 2022" ช่วยเกษตรกรกระจายผลผลิต ส่งเสริมการบริโภคผลไม้ไทย
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานเปิดงาน พาณิชย์ fruit festival 2022 ว่า ในปีนี้ผลไม้ไทยจะมีผลผลิตออกมากกว่าปีที่ผ่านมาถึงร้อยละ 11 โดยกระทรวงพาณิชย์ได้เตรียมมาตรการรองรับ เพื่อให้ผลไม้ไทยไปสู่ผู้บริโภคได้มากขึ้น ซึ่งขณะนี้เตรียมการด้านการตลาดภาพรวมไว้แล้วกว่า 566,000 ตัน ประกอบด้วย มาตรการเขิงรุก 17 + 1 มาตรการเตรียมสต๊อกสำหรับทำผลไม้แช่เย็น แช่แข็ง รวมทั้งเตรียมเปิดจุดจำหน่ายปลีกทั่วประเทศกว่า 10,092 จุด ซึ่งการจัดงานครั้งนี้ จะเป็นส่วนหนึ่งในการช่วยระบายผลไม้ ได้ไม่ต่ำกว่า 3,500 ตัน โดยจัดตั้งแต่วันที่ 2-8 พฤษภาคม 2565 ที่ห้างโมเดิร์นเทรด ร้านค้าปลีก-ส่ง ร้านสะดวกซื้อ และห้างท้องถิ่นทั่วประเทศ ทั้งนี้ ผลการดำเนินการของกระทรวงพาณิชย์ ในไตรมาสที่ 1 ปี 2565 การส่งออกทุเรียนเพิ่มขึ้นร้อยละ 42 ลำไยเพิ่มขึ้นร้อยละ 36 มะม่วงเพิ่มขึ้นร้อยละ 21 และมีผลทำให้ราคาผลไม้ในประเทศเพิ่มขึ้นอย่างมีนัยยะสำคัญ ช่วยให้เกษตรกรสามารถระบายผลผลิตออกสู่ตลาดในประเทศได้สำเร็จตามเป้าหมาย สำหรับกิจกรรมรณรงค์บริโภคผลไม้ไทย ที่จะเริ่มตั้งแต่เดือนพฤษภาคม ถึงธันวาคม 2565 คาดว่าจะระบายผลไม้ได้ประมาณ 145,000 ตัน คิดเป็นมูลค่ากว่า 12,500 ล้านบาท